b'\n_START_ARTICLE_\nDevalvaatio\n_START_PARAGRAPH_\nDevalvaatio tarkoittaa kotimaan valuutan arvon tarkoituksellista heikent\xc3\xa4mist\xc3\xa4 suhteessa ulkomaisiin valuuttoihin. Devalvointia k\xc3\xa4ytet\xc3\xa4\xc3\xa4n rahapolitiikan keinona maan teollisuuden ja viennin kilpailukyvyn parantamiseksi. Kun maan valuutan arvo heikkenee, maan vientituotteet suhteellisesti halpenevat. Maahan tuotujen tuotteiden hinnat puolestaan nousevat. Vientiteollisuus siis hy\xc3\xb6tyy devalvaatiosta. Maan kauppatase paranee devalvaation seurauksena, jos viennin ja tuonnin hintajoustojen summan arvo on yli yksi. Devalvaatio aiheuttaa inflaatiota, koska tuontitavaran hinnat nousevat. Seurauksena voi olla jatkuva devalvaatio-inflaatio-kierre._NEWLINE_Aiemmin devalvointia k\xc3\xa4ytettiin Suomessa yleisesti. Kun Suomen markan arvo muutamana vuotena toisen maailmansodan j\xc3\xa4lkeen heikkeni noin kymmenesosaan entisest\xc3\xa4\xc3\xa4n, markka devalvoitiin vuosina 1945\xe2\x80\x931947 useita kertoja. My\xc3\xb6hemmin suoritettiin yli 30 prosentin devalvaatio vuosina 1957 ja 1967. Vuosina 1977\xe2\x80\x931978 markka devalvoitiin kolme kertaa vajaan vuoden kuluessa, mutta vain 5\xe2\x80\x938 prosenttia kerrallaan, samoin my\xc3\xb6hemminkin vuonna 1982. Euroon liittymisen j\xc3\xa4lkeen t\xc3\xa4t\xc3\xa4 mahdollisuutta ei en\xc3\xa4\xc3\xa4 ole. K\xc3\xa4yt\xc3\xa4nn\xc3\xb6ss\xc3\xa4 mahdollisuus devalvointiin poistui jo syksyll\xc3\xa4 1992, jolloin markka p\xc3\xa4\xc3\xa4stettiin lopullisesti kellumaan. Ennen Suomen markan p\xc3\xa4\xc3\xa4st\xc3\xa4mist\xc3\xa4 kellumaan Suomen talouden suurena ongelmana oli ns. inflaatio\xe2\x80\x93devalvaatio-kierre._NEWLINE_Devalvointi \xc3\xa4killisen\xc3\xa4 toimenpiteen\xc3\xa4 kuuluu kiinteiden valuuttakurssien j\xc3\xa4rjestelm\xc3\xa4\xc3\xa4n, jossa sill\xc3\xa4 pyrittiin poistamaan valuutan arvonnousun aiheuttamia kielteisi\xc3\xa4 vaikutuksia. Nyky\xc3\xa4\xc3\xa4n valuuttojen ollessa p\xc3\xa4\xc3\xa4osin kelluvia eli sellaisia, joiden valuuttakurssit m\xc3\xa4\xc3\xa4r\xc3\xa4ytyv\xc3\xa4t markkinoilla, t\xc3\xa4llaista nopeaa devalvointia ei voida tehd\xc3\xa4. Esimerkiksi euroa ei voida devalvoida samalla tavalla kuin Suomen markkaa 1980-luvulla._NEWLINE_Nyky\xc3\xa4\xc3\xa4n valuutan arvoa voidaan heikent\xc3\xa4\xc3\xa4 rahavarantoa liiallisesti kasvattamalla, mik\xc3\xa4 johtaa inflaatioon ja v\xc3\xa4hitt\xc3\xa4iseen rahan arvon heikkenemiseen._NEWLINE_Devalvoinnin vastakohta on revalvointi.\n_START_SECTION_\nSis\xc3\xa4inen devalvaatio\n_START_PARAGRAPH_\nDevalvaation kaltaista kilpailukyvyn parantumista voidaan hakea my\xc3\xb6s sis\xc3\xa4isen devalvaation avulla. Sis\xc3\xa4isell\xc3\xa4 devalvaatiolla tarkoitetaan sellaisia j\xc3\xa4rjestelm\xc3\xa4llisi\xc3\xa4 toimia, jotka aiheuttavat merkitt\xc3\xa4v\xc3\xa4n suhteellisen kilpailukyvyn parantumisen esimerkiksi palkkoja alentamalla._NEWLINE_Sis\xc3\xa4isell\xc3\xa4 devalvaatiolla pyrittiin Suomessa v\xc3\xa4ltt\xc3\xa4m\xc3\xa4\xc3\xa4n 1990-luvun alun varsinainen devalvaatio, ja ay-liike taipui lopulta palkkoja alentavaan tupo-sopimukseen. Hanke kaatui, koska devalvaatio-odotukset aiheuttivat Suomen Pankin valuuttapaon, joka aiheutti pakkodevalvaation 1991.\n_START_SECTION_\nFiskaalinen devalvaatio\n_START_PARAGRAPH_\nFiskaalinen devalvaatio on yksi sis\xc3\xa4isen devalvaation mahdollisista toteutustavoista. Fiskaalinen devalvaatio tarkoittaa veroj\xc3\xa4rjestelm\xc3\xa4\xc3\xa4n teht\xc3\xa4vi\xc3\xa4 muutoksia, joiden tavoitteena on vientiteollisuuden kilpailukyvyn parantaminen. Ty\xc3\xb6nantajien sosiaaliturvamaksujen pienent\xc3\xa4minen on esimerkki fiskaalisesta devalvaatiosta.\n_START_SECTION_\nMuuta huomioitavaa\n_START_PARAGRAPH_\nDevalvaatio ei kuitenkaan ole ainoa teollisuuden ja viennin kilpailukykyyn vaikuttava politiikan menetelm\xc3\xa4. Toisena taloutta s\xc3\xa4\xc3\xa4ntelev\xc3\xa4n politiikan muotona rahapolitiikan ohella, jota devalvaatio edustaa, on finanssipolitiikka eli talouspolitiikka, jolla s\xc3\xa4\xc3\xa4dell\xc3\xa4\xc3\xa4n tuotannontekij\xc3\xb6iden kuten esimerkiksi koulutetun ty\xc3\xb6voiman tai maan turvallisuuden laatua ja tarjontaa.'